Neuvoston 17 päivänä joulukuuta 1999 Euroopan yhteisöjen perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 18/2000 Euroopan parlamentin ja neuvoston päätöksen tekemiseksi yhteisön puiteohjelman perustamisesta yhteistyön kehittämiseksi onnettomuuksista tai tahallisista päästöistä aiheutuvan meren pilaantumisen alalla



Virallinen lehti nro C 087 , 24/03/2000 s. 0001 - 0010



Neuvoston 17 päivänä joulukuuta 1999 vahvistama yhteinen kanta (EY) N:o 18/2000 Euroopan parlamentin ja neuvoston päätöksen 2000/.../EY tekemiseksi yhteisön puiteohjelman perustamisesta yhteistyön kehittämiseksi onnettomuuksista tai tahallisista päästöistä aiheutuvan meren pilaantumisen alalla (2000/C 87/01) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Onnettomuuksista aiheutuvan meren pilaantumisen alalla yhteisön vuodesta 1978 lähtien toteuttaman toiminnan ansiosta on jäsenvaltioiden välistä yhteistyötä voitu asteittain kehittää yhteisön toimintaohjelman puitteissa. Vuoden 1978 jälkeen annettu päätöslauselma ja tehdyt päätökset(4) ovat tämän yhteistyön perusta. (2) Useilla onnettomuuksista aiheutuvaa meren pilaantumista koskevilla alueellisilla sopimuksilla, kuten Bonnin yhteistyösopimuksella, helpotetaan jo nyt jäsenvaltioiden keskinäistä avunantoa ja yhteistyötä tällä alalla. (3) Yhteisön tietojärjestelmän tarkoituksena on ollut antaa jäsenvaltioiden käyttöön tarvittavat tiedot, jotta voitaisiin valvoa ja vähentää sellaista pilaantumista, jonka syynä on suurten hiilivety- ja muiden haitallisten aineiden määrien mereen laskeminen. Tietojärjestelmää yksinkertaistetaan käyttämällä nykyaikaista automaattista tietojenkäsittelyjärjestelmää. (4) Yhteisön erityistyöryhmästä ja muista yhteisön toimintaohjelmaan kuuluvista toimista on ollut käytännön apua tehtäviä suorittaville viranomaisille meren pilaantumista aiheuttavissa hätätilanteissa, ja ne ovat parantaneet yhteistyötä ja valmiuksia toimia tehokkaasti onnettomuustilanteissa. (5) Komission esittämässä ympäristöä ja kestävää kehitystä koskevassa yhteisön poliittisessa toimintaohjelmassa(5) kaavaillaan yhteisön toiminnan tehostamista erityisesti ympäristöä koskettavissa hätätilanteissa, joihin kuuluu onnettomuuksista tai tahallisista päästöistä aiheutuva meren pilaantuminen. (6) Onnettomuuksista aiheutuvan meren pilaantumisen alalla yhteisössä harjoitettava yhteistyö edesauttaa perustamissopimuksen tavoitteiden saavuttamista torjumalla vaaroja, sillä yhteistyö edistää jäsenvaltioiden yhteisvastuullisuutta ja myötävaikuttaa perustamissopimuksen 174 artiklan mukaisesti ympäristön säilyttämiseen ja suojeluun sekä ihmisten terveyden suojeluun. (7) Onnettomuuksista aiheutuvan meren pilaantumisen alalla tehtävää yhteistyötä edistetään entistäkin tehokkaammin luomalla tukitoimenpiteitä käsittävä yhteisön puiteohjelma. Puiteohjelman olisi suurelta osin perustuttava tältä alalta jo vuodesta 1978 lähtien saatuihin kokemuksiin. (8) Yhteisön puiteohjelmalla lisätään myös avoimuutta sekä vakiinnutetaan ja vahvistetaan erilaisia toimia. (9) Onnettomuuksista tai tahallisista päästöistä aiheutuva meren pilaantuminen käsittää myös päästöt offshore-laitoksista. (10) On tärkeää jakaa tietoa ja antaa valmiuksia niille, jotka jäsenvaltioissa vastaavat onnettomuuksista aiheutuvan meren pilaantumisen torjunnasta tai osallistuvat siihen, ja tämä nostaa valmiustasoa onnettomuuksien varalta sekä myös parantaa vaarojen ennaltaehkäisyä. (11) On myös tärkeää toteuttaa yhteisön toimia, joilla parannetaan hätätilanteiden torjuntaan ja niiden jälkeisiin kunnostustöihin käytettäviä tekniikoita ja menetelmiä. (12) Operatiivisen tuen antaminen jäsenvaltioille hätätilanteissa ja tällaisista tilanteista saatujen kokemusten vaihdon edistäminen jäsenvaltioiden kesken on osoittautunut erittäin tärkeäksi. (13) Tämän puiteohjelman nojalla toteutetuilla toimilla olisi myös edistettävä saastuttaja maksaa -periaatteen noudattamista, jota olisi sovellettava asiaa koskevan kansallisen ja kansainvälisen ympäristö- ja merioikeuden mukaisesti. (14) Tämän päätöksen täytäntöönpanemiseksi tarvittavista toimenpiteistä on päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(6) mukaisesti. (15) Tässä päätöksessä säädetään yhteistyötä koskevan puiteohjelman koko keston ajaksi rahoituspuitteet, jotka ovat vuotuisen talousarviomenettelyn aikana budjettivallan käyttäjän ensisijainen ohje talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen sopimuksen(7) 33 kohdan mukaisesti. (16) Tämän päätöksen säännökset tulevat erityisesti 26 päivänä kesäkuuta 1978 annetulla neuvoston päätöslauselmalla perustetun toimintaohjelman sekä yhteisön tietojärjestelmän perustamisesta hiilivetyjen ja muiden vaarallisten aineiden mereen tai merkittäviin sisävesiin pääsemisestä aiheutuvan saastumisen valvomiseksi ja vähentämiseksi 6 päivänä maaliskuuta 1986 tehdyllä neuvoston päätöksellä 86/85/ETY(8) perustetun yhteisön tietojärjestelmän sijaan. Mainittu päätös olisi kumottava siitä päivästä alkaen, jona tämä päätös tulee voimaan, OVAT TEHNEET TÄMÄN PÄÄTÖKSEN: 1 artikla 1. Perustetaan yhteisön puiteohjelma yhteistyön kehittämiseksi onnettomuuksista tai tahallisista päästöistä aiheutuvan meren pilaantumisen alalla, jäljempänä "puiteohjelma", 1 päivänä tammikuuta 2000 alkavalle ja 31 päivänä joulukuuta 2006 päättyvälle kaudelle. 2. Puiteohjelman tarkoituksena on: a) tukea ja täydentää jäsenvaltioiden kansallisen, alueellisen ja paikallisen tason pyrkimyksiä suojella meriympäristöä, rannikkoalueita ja ihmisten terveyttä onnettomuuksista tai tahallisista päästöistä aiheutuvalta meren pilaantumiselta, lukuun ottamatta maista peräisin olevia jatkuvia päästöjä; b) osaltaan parantaa jäsenvaltioiden toimintakykyä tilanteissa, joissa öljyä tai muita haitallisia aineita pääsee tai on välittömässä vaarassa päästä mereen, sekä edistää vaarojen ennaltaehkäisyä. Jäsenvaltiot vaihtavat sisäisen toimivallanjakonsa mukaisesti tietoja mereen upotetuista ammuksista, jotta voidaan helpottaa vaarojen tunnistamista ja niihin varautumista; ja c) vahvistaa jäsenvaltioiden välisen tehokkaan keskinäisen avunannon ja tällä alalla tehtävän yhteistyön edellytyksiä ja helpottaa sitä. 2 artikla Komissio toteuttaa liitteissä I ja II esitetyt toimet puiteohjelman mukaisesti, tämän kuitenkaan vaikuttamatta jäsenvaltioiden ja komission väliseen tehtävien jakoon. a) Puiteohjelman osana perustetaan yhteisön tietojärjestelmä, jonka tarkoituksena on vaihtaa tietoja onnettomuuksista tai tahallisista päästöistä aiheutuvaan meren pilaantumiseen varautumisesta ja sen torjunnasta. Tietojärjestelmä koostuu vähintään liitteessä I esitetyistä osista. Puiteohjelman mukaiset toimintatyypit ja yhteisön osallistumista koskevat rahoitusjärjestelyt esitetään liitteessä II. b) Puiteohjelman toteuttamiseksi hyväksytään kolmen vuoden päähän ulottuva, vuosittain tarkistettava suunnitelma 4 artiklan 2 kohdassa säädetyn menettelyn mukaisesti ja muun muassa jäsenvaltioiden komissiolle toimittamien tietojen perusteella. Komissio voi tarvittaessa toteuttaa muita toimia liitteessä II esitettyjen toimien lisäksi. Tällaisia lisätoimia arvioidaan asetettujen painopistealojen ja käytettävissä olevien rahoitusvarojen pohjalta, ja niistä päätetään 4 artiklan 2 kohdassa säädetyn menettelyn mukaisesti. c) Tämän päätöksen täytäntöönpanon rahoituspuitteiksi vuosille 2000-2006 vahvistetaan 7 miljoonaa euroa. Tässä päätöksessä säädettyihin toimiin myönnetyt budjettivarat sisällytetään Euroopan unionin yleisen talousarvion vuotuisiin määrärahoihin. Budjettivallan käyttäjä hyväksyy vuotuiset määrärahat rahoitusnäkymien asettamissa rajoissa. 3 artikla 1. Puiteohjelman toteuttamista koskevassa säännöllisesti tarkistettavassa suunnitelmassa esitetään yksittäiset toteutettavat toimet. 2. Yksittäiset toimet valitaan ensisijaisesti seuraavilla perusteilla: a) miten niiden avulla edistetään tiedon jakamista ja valmiuksien antamista niille tahoille, jotka jäsenvaltioissa vastaavat onnettomuuksista tai tahallisista päästöistä aiheutuvan meren pilaantumisen torjunnasta tai osallistuvat siihen, satamaviranomaiset tarvittaessa mukaan lukien, torjuntavalmiustason nostamiseksi ja vaarojen ennaltaehkäisemiseksi; b) miten niiden avulla parannetaan hätätilanteiden torjuntaan ja niiden jälkeisiin kunnostustöihin käytettäviä tekniikoita ja menetelmiä sekä meri- ja rannikkoympäristölle aiheutuneiden vahinkojen arviointimenetelmiä; c) miten niiden avulla edistetään tiedottamista yleisölle siten, että autetaan vaarojen selvittämisessä sekä onnettomuustietojen välittämisessä eteenpäin; d) miten niiden avulla saadaan tehostettua vaarojen ennaltaehkäisyä ja torjuntaa yhdessä paikallisten elinten kanssa; e) miten niiden avulla edistetään operatiivisen tuen antamista jäsenvaltioille hätätilanteissa antamalla käyttöön lähinnä yhteisön erityisryhmään kuuluvia asiantuntijoita, ja miten ne edistävät kokemusten vaihtoa tällaisista tilanteista jäsenvaltioiden kesken. 3. Kukin yksittäinen toimi toteutetaan tiiviissä yhteistyössä jäsenvaltioiden kansallisen, alueellisen ja paikallisen tason toimivaltaisten viranomaisten kanssa. 4 artikla 1. Komissiota avustaa hallintokomitea, jäljempänä "komitea". 2. Jos tähän artiklaan viitataan, sovelletaan päätöksen 1999/468/EY 4 ja 7 artiklaa ottaen huomioon mainitun päätöksen 8 artiklan säännökset. Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 5 artikla Komissio arvioi puiteohjelman toteuttamista kauden puolivälissä ja ennen sen päättymistä sekä antaa siitä kertomuksen Euroopan parlamentille ja neuvostolle viimeistään 36 kuukautta päätöksen voimaantulosta ja sen jälkeen kuuden vuoden kuluttua päätöksen voimaantulosta. Loppukertomuksessaan komissio tekee tarvittaessa ehdotuksia uusista toimenpiteistä tämän puiteohjelman jatkamiseksi. 6 artikla Kumotaan päätös 86/85/ETY. 7 artikla Tämä päätös tulee voimaan 1 päivänä tammikuuta 2000. 8 artikla Tämä päätös on osoitettu kaikille jäsenvaltioille. Tehty ... Euroopan parlamentin puolesta Puhemies ... Neuvoston puolesta Puheenjohtaja ... (1) EYVL C 25, 30.1.1999, s. 20. (2) EYVL C 169, 16.6.1999, s. 16. (3) Euroopan parlamentin lausunto, annettu 16. syyskuuta 1999 (EYVL C 54, 25.2.2000, s. 88), neuvoston yhteinen kanta, vahvistettu 17. joulukuuta 1999 ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL C 162, 8.7.1978, s. 1. EYVL L 355, 10.12.1981, s. 52. EYVL L 77, 22.3.1986, s. 33. EYVL L 158, 25.6.1988, s. 32. (5) EYVL C 138, 17.5.1993, s. 5. (6) EYVL L 184, 17.7.1999, s. 23. (7) EYVL C 172, 18.6.1999, s. 1. (8) EYVL L 77, 22.3.1986, s. 33, päätös sellaisena kuin se on muutettuna päätöksellä 88/346/ETY (EYVL L 158, 25.6.1988, s. 32). LIITE I YHTEISÖN TIETOJÄRJESTELMÄN OSAT Yhteisön tietojärjestelmässä hyödynnetään nykyaikaista automaattista tietojenkäsittelyä. Internet-sivustolla olevalla yhteisön kotisivulla esitetään yleistä taustatietoa yhteisön tasolla ja kansallisilla kotisivuilla tietoja hätätilanteissa käytettävissä olevista kansallisista voimavaroista. Lisäksi järjestelmästä ylläpidetään paperille tulostettua irtolehtikansion muodossa olevaa yhteisön käsikirjaa, joka sisältää tietoja hätätilanteiden hallinnasta kussakin jäsenvaltiossa. 1. Komissio perustaa Internet-sivuston järjestelmän pääsivua varten sekä yhteisön kotisivun. 2. Kuuden kuukauden kuluessa tämän päätöksen voimaantulopäivästä kukin jäsenvaltio: a) nimeää järjestelmän kansallisen osan hallinnoinnista vastaavan yhden tai useamman viranomaisen ja ilmoittaa tästä komissiolle; b) avaa kansallisen kotisivun tai yhteen linkitettyjä kansallisia kotisivuja tai pitää niitä yllä. Tämä kansallinen kotisivu tai yksi toisiinsa linkitetyistä kansallisista kotisivuista liitetään järjestelmään yhteisön pääsivun kautta; c) syöttää kansalliselle kotisivulleen tai -sivuilleen asianmukaiset tiedot, joita ovat i) kuvaus kansallisista rakenteista ja kansallisten viranomaisten välisistä yhteyksistä onnettomuuksista tai tahallisista päästöistä aiheutuvan meren pilaantumisen alalla, mukaan lukien ne yhteysviranomaiset, joiden puoleen voidaan kääntyä hätätilanteiden torjuntaan liittyvissä kysymyksissä; ii) yleinen tieto hätätilanteiden torjuntaan ja niiden jälkeisiin puhdistustöihin käytettävissä olevista yksiköistä ja kalustosta, erityisesti - torjunta-aluksista koostuvista (merellä toimivista) yksiköistä, - rantojen pilaantumisen torjumisesta, väliaikaisesta varastoinnista ja herkkien ranta-alueiden kunnostamisesta vastaavista (maalta toimivista) yksiköistä, - asiantuntijaryhmistä, joiden tehtävänä on suorittaa pilaantumisen ja/tai käytettyjen torjuntamenetelmien ympäristövaikutusten seurantaa, mukaan lukien kemiallisten dispergointiaineiden levittämisen seuraukset, - muista mekaanisista, kemiallisista ja biologisista välineistä, joita käytetään meren pilaantumisen torjuntaan sekä rannikoiden puhdistamiseen, myös öljysäiliöalusten hätätyhjennysjärjestelmistä, - valvontaan käytettävistä ilma-aluksista, - torjuntakalustovarastojen sijainnista, - pelastushinaajakapasiteetista, - yleisön käytössä olevista hätänumeroista; iii) torjunta-avun antamisen ehdot. Yhteysviranomaiset antavat pyynnöstä lisätietoja. 3. Kukin jäsenvaltio päivittää 2 kohdassa tarkoitetut kansalliset kotisivunsa heti kun niitä koskevia muutoksia tapahtuu. 4. Kukin jäsenvaltio toimittaa kuuden kuukauden kuluessa tämän päätöksen voimaantulosta komissiolle yhteisön operatiiviseen irtolehtikansioon sisällytettäviksi tiedot operatiivisista torjuntavalmiusjärjestelyistään, mukaan lukien toiminnan käynnistämistä koskevat operatiiviset menettelyt sekä operatiiviset päivystyspisteet yhteystietoineen. 5. Kukin jäsenvaltio ilmoittaa komissiolle mahdollisimman pian irtolehtikansion sisältämissä tiedoissa tapahtuneista muutoksista. 6. Komissio toimittaa yhden kappaleen irtolehtikansiota sekä siihen tehtävät päivitykset jäsenvaltioille. Yhteisön ja kansallisten kotisivujen mallit sekä tarkemmat ohjeet yhteisön tietojärjestelmän täytäntöönpanemiseksi hyväksytään 4 artiklan 2 kohdassa säädettyä menettelyä noudattaen. LIITE II YHTEISÖN OSALLISTUMISTA KOSKEVAT RAHOITUSJÄRJESTELYT >TAULUKON PAIKKA> NEUVOSTON PERUSTELUT I JOHDANTO 1. Komissio toimitti 17. joulukuuta 1998 EY:n perustamissopimuksen 130 s artiklan 1 kohtaan (uuden 175 artiklan 1 kohta) perustuvan päätösehdotuksen(1) meriympäristövahinkoihin liittyvästä yhteistyöjärjestelmästä. 2. Euroopan parlamentti antoi lausuntonsa(2) ensimmäisessä käsittelyssään 16. syyskuuta 1999. Tämän lausunnon seurauksena komissio toimitti 1. joulukuuta 1999 muutetun ehdotuksen(3). Talous- ja sosiaalikomitea toimitti lausuntonsa(4) 29. huhtikuuta 1999. Alueiden komitea päätti olla antamatta lausuntoa. 3. Neuvosto vahvisti 17. joulukuuta 1999 yksimielisesti yhteisen kantansa. II TAVOITE 4. Ehdotuksella pyritään luomaan yhteisön yhteistyöjärjestelyt meriympäristövahinkojen alalla nykyisten välineiden pohjalta. Näillä järjestelyillä pyritään tukemaan ja täydentämään jäsenvaltioiden ponnisteluja meriympäristön, ihmisten terveyden ja rannikkoalueiden suojelemiseksi meriympäristövahingoilta ja toiminnallisilta päästöiltä sekä vahvistamaan jäsenvaltioiden välisen tehokkaan keskinäisen avun ja yhteistyön edellytyksiä tällä alalla. Osana näitä yhteistyöjärjestelyjä perustetaan yhteisön tietojärjestelmä, jonka avulla vaihdetaan tietoja meriympäristövahinkoihin ja toiminnallisiin päästöihin valmistautumista ja reagoimista varten. III YHTEISEN KANNAN ANALYYSI 5. Yleisiä huomioita Edellä mainitun tavoitteen mukaisesti neuvosto on pyrkinyt laatimaan välineen, jolla hyödynnetään parhaalla mahdollisella tavalla käytettävissä olevia resursseja ja vältetään päällekkäisyys nykyisten välineiden kanssa. Tämän huomioon ottaen neuvosto on voinut hyväksyä sananmukaisesti, pääosin tai osittain suurimman osan komission muutettuun ehdotukseensa sisällyttämistä Euroopan parlamentin tekemistä tarkistuksista. 6. Erityisiä huomautuksia (Ellei toisin mainita, jäljempänä viitataan yhteisen kannan tekstiin. Tekstissä on järjestelmällisesti pyritty huolehtimaan siitä, että johdanto-osan kappaleiden sanamuoto on yhdenmukainen artiklojen sanamuodon kanssa välttämällä erityisesti johdanto-osan kappaleiden välistä päällekkäisyyttä.) Seuraavassa neuvoston komission muutettuun ehdotukseen tekemät pääasialliset muutokset: 1 artikla i) kesto (1 kohta): Kesto on mukautettu rahoitusnäkymien kestoon ja näin ollen sitä on pidennetty viidestä vuodesta (komission ehdotus) seitsemään vuoteen (2000-2006). Pidempi kesto on otettu huomioon muuttamalla 5 artiklan mukaisesti annettavien kertomusten ajoitusta; ii) soveltamisala (2 kohta): - selvyyden vuoksi, jotta otettaisiin huomioon, että ehdotetussa suppeassa ohjelmassa ei voida käsitellä kaikkia mahdollisia meriympäristöön suoraan tai epäsuorasti vaikuttavia päästölähteitä ja huomauttaen, että maista peräisin olevia jatkuvia päästövirtoja säännellään normaalisti muilla yhteisön välineillä, päätöksessä käsitellään "onnettomuuksista tai tahallisista päästöistä aiheutuvaan meren pilaantumiseen, lukuun ottamatta maista peräisin olevia jatkuvia päästöjä, liittyviä vaaroja". Tämän selvennyksen myötä näyttää siltä, että muutetun ehdotuksen 2 kohdan toisessa kappaleessa ei lisätä mitään päätöksen soveltamisalan määritelmään. Lisäksi kyseinen kappale on jäänyt avoimeksi. Tämän vuoksi se poistetaan. Sanamuoto "onnettomuuksista tai tahallisista päästöistä aiheutuva meren pilaantuminen" korvaa "satunnaispäästöistä aiheutuvan meren pilaantumisen ja toiminnalliset päästöt" koko tekstissä. Lisäksi johdanto-osan 9 kappaleessa täsmennetään, että meren pilaantuminen käsittää myös päästöt offshore-laitoksista, - vaarallisten aineiden osalta yhteisessä kannassa pannaan merkille samalla, kun tunnustetaan upotettujen sotatarvikkeiden vaarallisuus, että a) jäsenvaltioiden eri toimivaltaiset viranomaiset tai ministeriöt vastaavat asiasta ja että b) Euroopan parlamentin ehdottamassa ja komission hyväksymässä toiminnallisessa säännöksessä (jonka mukaan upotuspaikat ilmoitettaisiin www-sivuilla) on ilmiselviä huonoja puolia. Tämä käy ilmi 2 kohdan b alakohdasta ja siitä, ettei upotuspaikkoja mainita 1 artiklassa eikä liitteessä I olevassa 3 kohdassa; iii) saastuttaja maksaa -periaate Vaikka tämän päätöksen mukaisilla toimilla olisi edistettävä saastuttaja maksaa -periaatetta (katso johdanto-osan kappale 13) komission muutetun ehdotuksen 3 kohdan 2 alakohdassa ehdotettu säännös ylittää 1 artiklassa asetetun tavoitteen. Lisäksi taloudellisten korvausten maksaminen on vain yksi monista tavoista soveltaa saastuttaja maksaa -periaatetta. 2 artikla 6. toukokuuta 1999 päivätyn toimielinten välisen sopimuksen ehtojen mukaisesti (katso myös johdanto-osan kappale 15) 2 kohdan c alakohdassa mainitaan 7 miljoonan euron rahoituspuitteet kaudeksi 2000-2006, mikä vastaa komission ehdottamaa vuosittaista 1 miljoonaa euroa. 3 artikla Vaikka neuvosto hyväksyy komission ehdottaman luettelon perusteista, se katsoo, että tietojen vaihto satamaviranomaisten kesken liittyy ennemminkin a alakohtaan kuin b alakohtaan. 4 artikla Ottaen huomioon komissiota avustavan komitean tehtävien luonteen, yhteisessä kannassa perustetaan hallintokomitea komission ehdottaman neuvoa-antavan komitean sijasta. Asiaan kuuluva päätöksentekomenettely on yhdenmukaistettu komiteamenettelystä tehdyn neuvoston päätöksen 1999/468/EY 4 artiklan kanssa, ja neuvostolle annettu aika asian ratkaisemiseksi on vahvistettu kolmeksi kuukaudeksi. Liite 1 Lukuun ottamatta muutamaa teknistä selvennystä (esim. toisiinsa yhteydessä olevia kansallisia kotisivuja koskeva maininta 2 kohdan b alakohdassa) ainoat merkitykselliset muutokset ovat seuraavat: - pyydetään kotisivuille merkittävää yleistä tietoa hätätilanteiden hoitamisesta ja niiden jälkeisistä puhdistustöistä vastaavista ryhmistä ja niissä käytettävistä laitteista. Keskuselimet täydentävät näitä tietoja pyydettäessä. Tällä lähestymistavalla varmistetaan, että tiedot ovat tositilanteessa ajan tasalla ja vältetään kotisivujen jatkuva ajantasaistaminen, - säädetään siitä, miten yhteisön ja kansallisten kotisivujen mallit hyväksytään (liitteen viimeinen kohta) ja varmistetaan tällä tavoin kansallisten ja yhteisön tietojen parempi verrattavuus. (1) EYVL C 25, 30.1.1999, s. 20. (2) EYVL C 54, 25.2.2000, s. 88. (3) Ei vielä julkaistu virallisessa lehdessä. (4) EYVL C 169, 16.6.1999, s. 16.